Urmareste Modifică dimensiunea fontului: Play

Bucureşti, 19 iun /Agerpres/ - Managerul Muzeului Naţional de Artă al României (MNAR), Călin-Alexiu Stegerean, contestă, într-o scrisoare deschisă adresată ministrului Culturii şi Identităţii Naţionale, Ionuţ Vulpescu, rezultatele evaluării manageriale pentru perioada iunie-decembrie 2016, pe care o apreciază drept nelegală.



"Subiectul întrevederii era legat de rezultatul evaluării manageriale pentru perioada iunie-decembrie 2016 transmisă de Ministerul Culturii şi Identităţii Naţionale prin adresa cu nr. 501/14.06.2017. După cum ştiţi, acesta este nesatisfăcător şi va conduce, dacă contestaţia depusă în data de 16.06.2017 nu va fi luată în considerare, la încetarea actualului contract de manager al Muzeului National de Artă al României. Din punctul meu de vedere, susţinut cu argumente, organizarea evaluării nu este legală", afirmă Stegerean.



El susţine că "organizarea evaluării nu a avut loc în termenul prevăzut de lege şi de contractul de management încheiat cu autoritatea, respectiv 60 de zile de la depunerea raportului anual de activitate", iar "constituirea comisiei s-a făcut fără respectarea art. 16 din OUG 189/2008 care prevede înfiinţarea sa în funcţie de specificul instituţiei, cu specialişti din domeniul de activitate al instituţiei".



Managerul afirmă că din comisie au făcut parte, în afara reprezentantului autorităţii, două persoane care nu activează în domeniul muzeelor de artă şi nu au pregătire de specialitate în domeniul de activitate al instituţiei.



'Acest lucru se poate observa din întrebările formulate de dl. Ioan Cristescu, filolog, din care rezultă necunoaşterea unor termeni de specialitate şi a specificului activităţii cu patrimoniu de artă. Unele din întrebările comisiei de evaluare au avut un caracter tendenţios sau au rezultat din necunoaşterea specificului instituţiei şi a programului de management în vigoare, ca de exemplu reproşurile referitor la programul de artă contemporană al muzeului, deşi muzeul deţine patrimoniu de artă contemporană sau organizarea expoziţiei Dragoş Buhagiar în cadrul Festivalului Naţional de Teatru, deşi programul managerial prevede participarea cu activităţi specifice în cadrul unor festivaluri de anvergură", afirmă Stegerean.



Managerul susţine că obiectivele asumate şi planul minimal au fost îndeplinite



"Considerând că obiectivele asumate şi planul minimal au fost îndeplinite şi s-au înregistrat indicatori de performanţă superiori anului 2015, respectiv creşteri ale numărului de vizitatori cu 11%, ale veniturilor din activităţi proprii cu 14% şi a numărului de apariţii media cu 137%, apreciez că această evaluare nu are un caracter obiectiv, este abuzivă şi a fost decisă de o comisie constituită ilegal", afirmă managerul MNAR.



În opinia acestuia, o evaluare obiectivă nu se poate realiza ignorând dinamica muzeului înregistrată în ultimele şase luni ale anului 2016, 'respectiv cadenţa expoziţională cu cinci expoziţii noi, deschiderea către comunitate prin parteneriate active, participarea MNAR pentru prima dată cu lucrări la Bienala de la Veneţia, reluarea activităţii Asociaţiei Prietenii Muzeului, colaborări cu instituţii de prestigiu cum este Kunsterlhaus Bethanien, Muzeul Vittoriano de la Roma, Galeria Naţională a Ungariei, Muzeul Naţional de Artă al Republicii Moldova, o vizibilitate substanţială în mass-media care situează muzeul nostru pe primul loc în totalul referirilor media, profil artă-cultură".



Potrivit lui Stegerean, "această evaluare, care nu are în vedere performanţele înregistrate şi consecinţele negative pe care le generează, va întrerupe un proiect general aflat în derulare care se bucură de susţinerea comunităţii, menit să rezolve multiplele probleme cu care MNAR s-a confruntat în ultimii ani".



"Aprobarea de către dumneavoastră a rezultatului evaluării nu numai că va gira acţiunile ilegale şi abuzive care au avut loc ca urmare a demarării procesului de evaluare a managementului, dar va bloca o serie de proiecte expoziţionale în ţară şi străinătate aflate în derulare, va crea o imagine negativă a MNAR şi a Ministerului Culturii în raport cu Muzeul Naţional al Moldovei de la Chişinău, Galeria Naţională din Budapesta şi Muzeul Vittoriano de la Roma sau în raport cu programe cum este Sezonul România-Franţa şi Europalia", se mai arată în scrisoarea managerului MNAR, transmisă ministrului Culturii. AGERPRES/(AS - autor: Daniel Popescu, editor: Mihai Simionescu)